På Nordjyllands Landbrugsskole i Nibe kan børn og unge i alderen 12 til 16 år prøve kræfter med landbrugslivet i denne uge. Det er femte gang, skolen holder sommercamp, og tilbuddet er populært som aldrig før.

Store traktorer og landbrugsmaskiner er kørt ind på græsset foran Nordjyllands Landbrugsskole i Nibe. Det er lokale landmænd, der har udlånt dem til skolen i denne uge, hvor landbrugsskolen holder sin årlige sommercamp. I år er temaet nemlig maskiner, og det vækker begejstring blandt flere af deltagerne: -	Det er sjovt med traktorerne og landbrug, og jeg går op i det, så det er sjovt. De kan ryge, og de kan arbejde, og de er virkelig store, siger 13-årige Noah Mouritsen fra Bindslev. Han er afsted for første gang, og han er taget på sommercamp på landbrugsskolen, fordi flere af hans venner tidligere har været afsted og har talt godt om sommerlejren. -	Det er altid dejligt at opleve noget spændende, og jeg kan godt lide, at årets tema er maskiner, for det går jeg meget op i, og jeg kan godt lide alt det, de kan. Og så lyder det jo altid godt, når de kan larme lidt, siger Jannik Reiche Hyllested Pedersen, der er 15 år og fra Brønderslev. Han er afsted med sin fætter, Christian Hyllested Nørgaard på 13 år fra Romdrup, og fætteren er også tilfreds med, at de næste dage står i landbrugets tegn: -	Mine fætre og jeg plejer at tage på tur, og vi kan godt lide at hygge os, og vi kan godt lide landbrug, så vi synes, det ville være perfekt at tage på farmercamp, siger 13-årige Christian Hyllested Nørgaard. Flere på venteliste Det er femte år, Nordjyllands Landbrugsskole holder sommercamp, og normalt er der 60 til 80 deltagere, men i år har landbrugsskolen måtte melde udsolgt allerede fire uger inden campens start. 90 børn og unge har nemlig meldt sig til år, og det er ny deltagerrekord. -	Det har været helt vildt i år. Vi har valgt at have et loft på 90 deltagere på grund af coronasituationen, og vi fik udsolgt fire uger før og har nu 20-25 på venteliste. Der er kommet en ekstra interesse i år, og det er fedt, siger Daniel Rytter Jensen, der er koordinator for Nordjyllands Landbrugsskoles Sommercamp. Ifølge Daniel Rytter Jensen kan der være flere årsager til, at så mange har haft lyst til at bruge deres sommerferie på landbrugsskolen i år: -	Corona er helt sikkert en af grundene, for mange har ikke kunne komme ud at rejse, og det her foregår i Danmark og er forholdsvist nemt at komme til. Jeg tror også, at en anden grund kan være, at mange af dem, der er her, har ældre søskende eller fætre eller kusiner, som tidligere har været med, og derfor er de blevet interesserede i det, siger han. Vækker interessen for landbrugserhverv Nordjyllands Landbrugsskole håber, at sommercampen kan være med til at få endnu flere unge til at søge mod landbrugsuddannelserne, når de skal vælge uddannelse. På sommercampen er der allerede flere af de unge, der har besluttet sig for, at det er den vej, de vil gå i fremtiden: -	Jeg vil gerne være landmand. Det har været en stor drøm siden barnsben, siger 15-årige Jannik Reiche Hyllested Pedersen fra Brønderslev, der skal læse på Nordjyllands Landbrugsskole efter sommerferien. -	Jeg vil gerne være landmand. Det der med at gå og passe dyrene og sørge for, at de har det godt og trives, det kan jeg godt lide, siger Marie Sloth Christensen, der er 14 år og fra Tylstrup. Hun er tirsdag på hold med 15-årige Helle Marie Kristensen fra Hjallerup, og hun kan også godt se sig selv gå landbrugsvejen i fremtiden: -	Jeg vil gerne have noget med landbrug at gøre. Jeg kan godt lide det der med at være på landet og passe dyr, siger Helle Marie Kristensen. Nordjyllands Landbrugsskoles Sommercamp varer indtil torsdag aften. Onsdag skal deltagerne på besøg på et landbrug i lokalområdet, og torsdag bliver der afholdt landbrugs-OL, hvor de skal deltage i forskellige landbrugsdiscipliner. Se historien som video: